C 110/104

Становище на Европейския икономически и социален комитет относно „Предложение за регламент на Европейския парламент и на Съвета относно Европейския фонд за морско дело и рибарство и за отмяна на Регламент (ЕО) № 508/2014 на Европейския парламент и на Съвета“

[COM(2018) 390 final — 2018/0210 (COD)]

(2019/C 110/20)

Докладчик: Brian CURTIS (UK — II гр.)

Сезиране на Комитета от Съвета 12.7.2018 г. Сезиране на Комитета от Европейския парламент 2.7.2018 г. Правно основание Член 42, член 43, параграф 2, член 91, параграф 1, член 100, параграф 2, член 173, параграф 3, член 175, член 188, член 192, параграф 1, член 194, параграф 2, член 304 и член 349 от ДФЕС Решение на Бюрото 22.5.2018 г. (в очакване на сезирането) Компетентна секция „Земеделие, развитие на селските райони и околна среда“ Приемане от секцията 27.11.2018 г. Приемане на пленарна сесия 12.12.2018 г. Пленарна сесия № 539 Резултат от гласуването („за“/„против“/„въздържал се“) 214/1/3

1. Заключения и препоръки

1.1. ЕИСК приветства предложението на Комисията, което осигурява по-гъвкава система за държавите членки в съответствие с техните стратегически приоритети и има за цел подпомагането на устойчив бизнес модел за рибарите и поддържането на конкурентоспособността на сектора на рибарството. По-специално ЕИСК призовава за бързо одобряване, по-достъпен механизъм за финансиране и по-пропорционална и хармонизирана система за санкции. Организациите на гражданското общество и платформите на регионалните заинтересовани страни би трябвало да се включат на всеки етап от процеса — от изготвянето на националните планове до извършването на окончателната оценка.

1.2. ЕИСК смята, че настоящият бюджет на ЕФМДР би трябвало да се запази (6,4 млрд. евро). Това е от решаващо значение за постигането на радикалните промени и актуализации, които Европейският съюз изисква от сектора на рибарството. По-специално следва да се отбележи, че сегашния ЕФМДР възлиза на 0,6 % от МФР за периода 2014—2020 г., което означава, че всяко намаляване на финансирането му ще има незначително въздействие върху общия бюджет на ЕС, но може да има катастрофални последици за много крайбрежни региони.

1.3. ЕИСК отбелязва, че предложението на Комисията не се основава на подробна икономическа и социална оценка на въздействието. Този недостатък се задълбочава от факта, че секторът на рибарството е в криза в продължение на повече от 20 години. Поради това Комитетът изисква незабавното ангажиране на Европейската комисия (по-специално ГД „Трудова заетост, социални въпроси и приобщаване“) и започване на секторен социален диалог с цел определяне на най-подходящите мерки за компенсиране на икономическото и социалното въздействие.

1.4. ЕИСК отбелязва, че аквакултурите и синята икономика са все още твърде далеч от реалното компенсиране на загубата на предприятия и работни места. Комитетът насърчава Комисията и държавите членки да създадат опростен механизъм както за нови проекти за аквакултури, така и за модернизиране на съществуващите.

1.5. Новият ЕФМДР би трябвало да отдава приоритет на социалното измерение за укрепване и финансиране на мерки за насърчаване и подкрепа на социалния диалог, безопасността, условията на труд и изграждане на капацитет, повишаването на компетентността на работниците и „смяната на поколенията“.

1.6. Комитетът насърчава Европейската комисия и държавите членки да предприемат по-активни действия чрез строго прилагане на пълната проследимост на вноса както по отношение на незаконния, недекларирания и нерегулирания риболов, така и от гледна точка на безопасността на храните. Борбата срещу всички форми на робство и експлоатация както на борда на кораба, така и при процеса на обработване на сушата, следва да бъде крайъгълен камък на новата глобална стратегия на ЕС в областта на рибарството и управлението на океаните.

1.7. ЕИСК препоръчва финансирането на нови кораби, които да заменят старите, при условие че съответните кораби нямат свръхкапацитет и целевите видове се улавят на равнищата на максимален устойчив улов (МУУ). Тази мярка би трябвало да включва използването на по-устойчиви и по-ефективни двигатели с цел намаляване на емисиите на CO 2 и за да се гарантира безопасността на екипажа.

1.8. Комитетът препоръчва да се запазят настоящите критерии за предоставяне на финансова подкрепа и компенсация в случай на временно или постоянно преустановяване на риболовната дейност. Важно е както рибарите, така и собствениците на риболовни кораби да могат да извлекат полза от тези финансови инструменти.

1.9. Комитетът одобрява предложението за специфични мерки в полза на дребномащабния крайбрежен риболов, който е жизнено важен за поминъка и културното наследство на много крайбрежни общности. Независимо от това, с цел да се подпомогне устойчивият бизнес модел за дребномащабния риболов, важно е също така да бъдат установени специализирани мерки за опазване и технически мерки там, където той по-разпространен (напр. Средиземно море). Подобни мерки следва да бъдат адаптирани към различните форми на риболов и биологичните особености на всеки морски басейн. ЕИСК смята, че ефективното събиране на данни, контрол и прилагане са особено важни предпоставки за отговорно управление на рибарството, което спомага за увеличаване на социалните и икономическите ползи за рибарите и местните общности.

2. Въведение и методология

2.1. Новият Европейски фонд за морско дело и рибарство (ЕФМДР) е част от многогодишната финансова рамка (МФР) за периода 2021—2027 г. ЕФМДР е основен инструмент за подкрепа на постигането на целите на общата политика в областта на рибарството (ОПОР), за насърчаване на прилагането на морската политика на Съюза и за укрепване на международното управление на океаните, по-специално в рамките на Програмата до 2030 г. за устойчиво развитие.

2.2. Европейският икономически и социален комитет (ЕИСК) счита, че новият дългосрочен бюджет на ЕС е съществен фактор за устойчиво развитие, растеж и сближаване, а в по-общ план — и за бъдещето на Европа. Във връзка с това настоящото становище е тясно свързано с всички останали, в които се анализират конкретни фондове по новата МФР за периода 2021—2027 г. ( 1 )

3. Основно съдържание на предложението

3.1. Новият ЕФМДР за периода 2021—2027 г. ще се съсредоточи върху четири приоритета: — насърчаване на устойчивото рибарство и опазването на морските биологични ресурси; — предоставянето на принос за продоволствената сигурност чрез устойчиви и конкурентни аквакултури и пазари; — създаване на предпоставки за растежа на устойчива синя икономика и стимулиране на проспериращи крайбрежни общности; — повишаване на ефективността на международното управление на океаните и създаване на предпоставки за безопасността, сигурността, чистотата и устойчивото стопанисване на моретата и океаните.

3.2. Бюджетът на новия ЕФМДР ще възлиза на 6,14 милиарда евро по текущи цени. Ресурсите се разпределят предимно между споделено и пряко управление. 5,31 милиарда евро се предоставят за споделеното управление с държавите членки и 0,83 милиарда евро — под прякото управление на Европейската комисия.

3.3. Целта на предложението на Комисията е да се преодолеят ограниченията на ЕФМДР за периода 2014—2020 г. и да се създаде система за финансиране, която да е в състояние да се справи с новите предизвикателства в рамките на целите за устойчиво развитие. Основните характеристики на ЕФМДР са следните:

3.3.1. Опростяване

ЕФМДР за периода 2014—2020 г. се основава на стриктно описание на възможностите за финансиране и правилата за допустимост, в резултат на което се усложнява изпълнението както за държавите членки, така и за бенефициерите. ЕФМДР за периода 2021—2027 г. предоставя по-широка гама от възможности, чрез които държавите членки могат да си осигурят подкрепа за своите стратегически приоритети. По-конкретно в регламента се описват различните области на подпомагане в рамките на всеки приоритет, като се предвижда гъвкава рамка за изпълнение. Държавите членки ще изготвят своите програми, като посочат най-подходящите методи за постигане на приоритетите. Ще им бъде предоставена гъвкавост по отношение на правилата за допустимост.

3.3.2. Съгласуваност с други фондове на ЕС

Правилата в новата МФР, които се прилагат за всички фондове, са установени в Регламента за общоприложимите разпоредби (РОР). По-специално ще се развиват конкретни полезни взаимодействия с други фондове (Европейския фонд за регионално развитие — ЕФРР, Европейския социален фонд — ЕСФ и др.).

3.3.3. Условия

В съответствие с Конференцията на ООН по въпросите на устойчивото развитие („Рио+20“) и цел № 14 от целите за устойчиво развитие, свързана с опазването и устойчивото използване на океаните, ЕС е поел ангажимент да насърчава устойчивата синя икономика, да стимулира опазването на биологичните ресурси и постигането на добро екологично състояние, да забрани определени форми на субсидиране в областта на рибарството, които допринасят за свръхкапацитет и прекомерен улов, да прекрати субсидиите, способстващи за незаконния, недекларирания и нерегулирания риболов, и да се въздържа от такива субсидии в бъдеще. Във връзка с това в регламента се посочват ограниченията и условията („недопустими операции“) с цел избягване на отрицателните последици върху мерките за опазване по отношение на рибарството.

3.3.4. Насоченост към качество на изпълнението

Качеството на изпълнението на подпомагането по линия на ЕФМДР ще се оценява въз основа на определени показатели. Държавите членки ще докладват за напредъка по изпълнението на зададените междинни цели и целеви стойности. Въз основа на изготвените от държавите членки доклади Комисията ще извършва ежегоден преглед на изпълнението, позволяващ своевременното констатиране на потенциални проблеми в изпълнението и предприемането на коригиращи действия.

3.3.5. Екологична, социална и икономическа устойчивост

Постигането на устойчиво рибарство и аквакултури е сред основните цели на общата политика в областта на рибарството (ОПОР). В съответствие с широкото понятие за устойчивост наред с целите в областта на околната среда стремежът следва да е насочен към постигане на ползи за икономиката, социалната сфера и заетостта. Максималният устойчив улов (МУУ) ще остане основният метод за гарантиране на устойчив риболов. Ще се предоставя подпомагане за прехода към по-устойчиви дейности. Компенсации за извънредно преустановяване на риболовните дейности ще се предоставят само ако въпросните обстоятелства оказват значително въздействие върху рибарите (2). По линия на новия ЕФМДР ще се отдели специално внимание и ще се предостави подкрепа на дребномащабния крайбрежен риболов, най-отдалечените региони, обновяването на работната сила, образованието и обучението и здравословните и безопасни условия на труд. Задължението за разтоварване може да остане критичен аспект поради свързаните с него огромни финансови последици. Във връзка с това по линия на ЕФМДР ще се подпомагат иновациите и инвестициите, които допринасят за изпълнението на задължението за разтоварване, като например инвестициите за селективни риболовни уреди, за подобряване на пристанищната инфраструктура и за предлагане на пазара на нежелания улов. Накрая, ще се предоставя подпомагане на рибарите и пристанищата за съвременни методи на събиране и управление на отпадъците от изгубени риболовни уреди и отпадъците в морето.

3.4. Над 60 % от рибата, която се консумира в ЕС, се внася от трети държави ( 3 ) . За да се преодолее този недостиг, е необходимо също така, освен риболовните дейности, да се подкрепя секторът на аквакултурите, осигуряващ риба, която отговаря на стандартите за високо качество и която се предлага на достъпни цени. Във връзка с това по линия на ЕФМДР ще се подпомага стимулирането и устойчивото развитие на аквакултурите, включително на сладководните аквакултури.

3.5. 60 % от площта на океаните попада извън границите на националните юрисдикции. Това означава, че ЕС ще трябва да прояви по-голяма активност и да изпълнява по-силна роля в глобалното предизвикателство по управлението на океаните. По линия на ЕФМДР ще се подпомага ангажиментът за безопасни, сигурни, чисти и устойчиво стопанисвани океани в рамките на пряко управление. Накрая, по линия на ЕФМДР за периода 2021—2027 г. ще се финансират нововъзникващи предизвикателства, каквито са по-добрата защита на границите (сътрудничеството по отношение на функциите по брегова охрана) и морското наблюдение.

3.6. Това подпомагане ще се допълва от специално финансиране за Европейската агенция за контрол на рибарството, за споразуменията за партньорство в областта на устойчивото рибарство (СПОУР) и за членството на Съюза в регионални организации за управление на рибарството и в други международни организации, които също допринасят за правоприлагането на политиките на Съюза в сектора на рибарството и морския сектор.

4. Общи бележки

4.1. ЕИСК приветства предложението на Комисията, което осигурява по-гъвкава система за държавите членки в съответствие с техните стратегически приоритети и има за цел подпомагането на устойчив бизнес модел за рибарите и поддържането на конкурентоспособността на сектора на рибарството. По-специално Комитетът отбелязва, че основният проблем на настоящия ЕФМДР е ниското равнище на изпълнението ( 4 ) . Основните причини за това положение са две: — Късно одобряване и последващо закъснение на изпълнението. Съзаконодателите приемат Регламента за ЕФМДР през май 2014 г., след което на държавите членки им беше необходимо допълнително време да планират и одобрят националните си програми. — Настоящата система е твърде сложна и бюрократична. Освен това много от рибарите се колебаят, преди да кандидатстват за финансиране, поради прекомерния финансов риск, който може да поемат. Съгласно член 12, параграф 2 от предложението (в който се запазват съществуващите разпоредби), ако в продължение на пет години след последното плащане те извършат тежко нарушение (5), операциите ще се считат за недопустими със задна дата и рибарите ще са задължени да възстановят всички получени от тях средства. Подобно изискване би трябвало да бъде премахнато.

4.2. Поради посочените по-горе причини ЕИСК призовава за бързо одобряване, по-достъпен механизъм за финансиране и по-пропорционална и хармонизирана система за санкции. Всички рибари би трябвало да считат ЕФМДР за лесна за ползване система, предназначена да подобри тяхната дейност от гледна точка на устойчивостта и качеството. Този аспект ще играе решаваща роля за изпълнението и зачитането на новата система за контрол на рибарството, предложена от Европейската комисия ( 6 ) . Комитетът препоръчва да се включат организациите на гражданското общество и платформите на регионалните заинтересовани страни още в началото на процеса — от изготвянето на националните планове до извършването на окончателната оценка.

4.3. Бюджетът на новия ЕФМДР (6,14 милиарда евро) е намален (-4 %) в сравнение с бюджета на текущия ЕФМДР за периода 2014—2020 г. (6,4 милиарда евро). ЕИСК е наясно, че оттеглянето на Обединеното кралство от ЕС е сериозна причина за това намаляване на финансовите средства. Въпреки това ЕИСК отбелязва, че за извършването на исканите от Европейския съюз радикални промени в сектора на рибарството, в който са заети 150 000 рибари и, по цялата верига за създаване на стойност, 730 милиона работници, генериращи почти 400 милиарда евро годишно в заплати и нетни приходи, са нужни повече средства или поне запазването на настоящия бюджет. Следва да се отбележи, че сегашния ЕФМДР възлиза на 0,6 % от МФР за периода 2014—2020 г., което означава, че всяко намаляване на финансирането му ще има незначително въздействие върху общия бюджет на ЕС, но може да има катастрофални последици за много крайбрежни региони.

4.4. ЕИСК отбелязва, че предложението на Комисията не се основава на подробна икономическа и социална оценка на въздействието. Този недостатък се подсилва от факта, че секторът на рибарството е в криза от над 20 години и предвидените мерки за постигане на по-устойчиво рибарство и аквакултури не са в състояние да променят тази тенденция ( 7 ) . Поради това Комитетът изисква незабавното ангажиране на Европейската комисия (по-специално ГД „Трудова заетост, социални въпроси и приобщаване“) и за започване на секторен социален диалог ( 8 ) с цел определяне на най-подходящите мерки за компенсиране на икономическото и социалното въздействие.

4.5. ЕИСК отбелязва, че предприетите мерки за развитие на аквакултурите и синята икономика са все още твърде далеч от реалното компенсиране на загубата на предприятия и работни места, дължаща се предимно на изключително бюрократичната система. Комитетът насърчава Комисията и държавите членки да създадат опростен механизъм както за нови проекти за аквакултури, така и за модернизиране на съществуващите, със специален акцент на регионално равнище, като се определят зони, предназначени за аквакултури (ЗПА).

4.6. Устойчивото рибарство остава основната цел и секторът на рибарството следва има възможността да я постигне. При все това този приоритет, както се предлага от Комисията, не изяснява дали мерки, финансирани съгласно настоящия ЕФМДР са включени за подобряването на работните условия и условията, свързани със сигурността, напр. за обучение, консултантски услуги, насърчаване на човешкия капитал, социален диалог, младите рибари или здравето и безопасността. Както секторът и администрациите установяват, съществува проблем с недостига на квалифицирани специалисти, което възпрепятства „смяната на поколенията“. ЕИСК настоятелно призовава съзаконодателите да отдават приоритет на социалното измерение, да укрепват и финансират мерки за насърчаване и подкрепа на социалния диалог, безопасността, условията на труд и изграждане на капацитет, повишаването на компетентността на работниците. В противен случай този сектор няма да привлича млади специалисти.

4.7. Модернизирането на корабите с цел повишаване на безопасността на борда, без да се увеличава риболовният капацитет, обновяването на работната сила и подходящите условия на труд, обучението и заплатите са съществени показатели за слабостите на ЕС, възпрепятстващи растежа и стабилността. ЕФМДР би трябвало да ангажира рибарите в опазването на морското биологично разнообразие и чрез подпомагане за новаторски уреди за повишаване на селективността, за проучвания на въздействието или за смекчаване на въздействието на рибарството, наред с останалото. В тази рамка предприетият от Комисията подход на „преминаване на по-ниска скорост“ не позволява да се решат всички проблеми, свързани с устойчивостта и конкурентоспособността.

4.8. ЕИСК отбелязва, че по-голямата част от рибата, внесена от трети държави, е уловена по по-неустойчив начин в сравнение със съответния улов в ЕС, да не говорим за условията на труд както на борда на риболовните кораби, така и в преработвателните предприятия на брега. Това води до по-ниски цени, създаващи условия за нелоялна конкуренция за рибарите от ЕС, като ги лишава от всякаква възможност за постигане на стабилни минимални цени „при първата продажба“, които са предпоставка за оцеляването им. Комитетът насърчава Европейската комисия и държавите членки да предприемат по-активни действия чрез строго прилагане на пълната проследимост на вноса както по отношение на незаконния, недекларирания и нерегулирания риболов, така и от гледна точка на безопасността на храните, и да организират кампании за повишаване на осведомеността, за да информират потребителите за качеството на европейската риба. Съмнителните практики при продажбата на дребно, като например предлагането на размразена риба на щандовете за прясна риба без ясно и недвусмислено етикетиране, също трябва да бъдат прекратени.

5. Специфични бележки

5.1. Комитетът одобрява новия подход, предприет от Европейската комисия, с цел създаване на обща рамка без императивни мерки, която предлага по-голяма гъвкавост за държавите членки, изпълнителните органи и бенефициерите. По-специално с тази опростена система следва да се предостави възможност за създаване на национални програми, съобразени с индивидуалните потребности. Това обаче трябва да се осъществи при гарантиране на равни условия за достъп до финансиране в целия ЕС. Освен това РОР, който включва всички правила за прилагане, следва да улеснява съвместното използване на различни програми за финансиране на ЕС. Следва да се създадат ясни механизми, с които да се проверява дали публичните средства всъщност се изразходват за това, което е най-необходимо, и дали се предоставя финансова помощ за устойчивото управление на океаните.

5.2. ЕИСК подкрепя предложението за определяне на четири основни приоритета. По-специално Комитетът приветства поставянето на специален акцент върху управлението на океаните и местното развитие, което е в съответствие с предишните му становища, с оглед на постигането на целите за устойчиво развитие и подпомагането на дребномащабния риболов ( 9 ) . Въпреки това ЕИСК подчертава, че неотдавна на европейски плавателни съдове бяха открити случаи на робство и експлоатация ( 10 ) и за съжаление такива практики са дори по-широко разпространени в трети държави (включително детско робство). Комитетът счита, че новата глобална стратегия, предприета от Комисията, следва да разглежда като крайъгълен камък борбата срещу всяка форма на експлоатация на хора.

5.3. 2 и за да се гарантира безопасността на екипажа. Всъщност, според Организацията по прехрана и земеделие, риболовът е потенциално опасна дейност и е необходимо подходящо обучение по здравословни и безопасни условия на труд, за да се намали броят на нещастните случаи, нараняванията и професионалните заболявания Комитетът счита, че обновяването на риболовния флот е основен проблем, тъй като риболовните кораби в ЕС са средно на повече от 30 години и обикновеното им модернизиране често не е достатъчно. По тази причина ЕИСК препоръчва да се насърчава финансирането на нови кораби, които да заменят старите, при условие че съответните кораби нямат свръхкапацитет и целевите видове се улавят на равнищата на МУУ. Освен това, с оглед на стратегия на ММО за намаляване на емисиите на парникови газове от корабите, която има за цел намаляване на общите годишни емисии с поне 50 % до 2050 г., по-големите кораби трябва да променят своите двигатели, за да могат да се приспособят и да се съобразяват с тази международна цел. Затова е от съществено значение да бъде включено набавянето на по-устойчиви и по-ефективни двигатели, с цел намаляване на емисиите на COи за да се гарантира безопасността на екипажа. Всъщност, според Организацията по прехрана и земеделие, риболовът е потенциално опасна дейност и е необходимо подходящо обучение по здравословни и безопасни условия на труд, за да се намали броят на нещастните случаи, нараняванията и професионалните заболявания ( 11 ) . Поради всички тези причини би било важно риболовният капацитет и защитата на биологичното разнообразие да се отделят от обновяването на флотата и двигателите.

5.4. Помощите, предоставени при временно преустановяване, изиграха решаваща роля за подобряване на състоянието на рибните запаси, особено по отношение на сезоните със забранен риболов, като същевременно осигуриха частична компенсация за рибарите за изгубения доход. Комисията запазва тази мярка в новата финансова рамка, но предлага нови изисквания, които не съществуваха в предишната наредба. С оглед на липсата на сигнали за неправомерното използване на средствата, предназначени за целите на временното преустановяване, Комисията би трябвало да зачита и запази предходните критерии, за да предоставя тази помощ на най-големия брой рибари, които може да се нуждаят от нея. Същият принцип би трябвало да се прилага и за постоянното преустановяване. И в двата случая е важно рибарите да се възползват от тази финансова подкрепа, а не само собственикът на риболовните кораби, както е определено в настоящия ЕФМДР.

5.5. Риболовът е сезонна дейност и уловът може да бъде несигурен, с периоди, когато той надхвърля потребностите на пазара. Поради това е необходимо да са на разположение средства за управление на производствените излишъци, което да спомага за стабилизирането на част от производството, преди пускането за продажба, по-специално в случай на намаляване на улова. За тази цел ЕФМДР следва да продължава да предоставя подкрепа на организации на производителите, които се нуждаят от временен механизъм за съхранение на рибни продукти, предназначени за консумация от човека. За гарантиране на пълната ѝ оперативност, тази помощ би трябвало да бъде предоставяна без забавяне. Във връзка с това ЕИСК подкрепя запазването на механизмите за компенсиране на разходите за съхранение.

5.6. Обновяването на работната сила е друг съществен въпрос, свързан с бъдещето на сектора. Някои нови инициативи за улесняване на закупуването на кораби втора употреба или за професионално обучение и подобряване на условията на труд могат да се окажат полезни, но не решават основния проблем: ниска възвръщаемост на инвестициите. Това се вижда особено ясно при дребномащабния риболов, характерен за семейния бизнес, при който се използват кораби с дължина до 12 м. ЕИСК отбелязва, че постоянната загуба на кораби и работни места е в противоречие с прогнозата на Комисията за удвояване на крайния продукт на сектора на рибарството в ЕС до 2030 г. в съответствие с предвидения растеж в световен мащаб ( 12 )

5.7. Комитетът одобрява предложението за специфични мерки в полза на дребномащабния крайбрежен риболов, който е жизнено важен за поминъка и културното наследство на много крайбрежни общности. Дребномащабният крайбрежен риболов използва 75 % от всички риболовни кораби, регистрирани в ЕС, и осигурява почти половината от всички работни места. През последните десетилетия традиционният и дребномащабният риболов плащат най-високата цена на кризата и се нуждаят от специална стратегия, за да възстановят стабилната си позиция на пазара. Тази инициатива ще окаже положителен ефект и върху намиращите се в затруднено положение местни общности.

5.8. Комитетът счита, че са необходими иновативни подходи за управление на правата за дребномащабен риболов, а по-нататъшното сътрудничество е от съществено значение за оказването на помощ на работещите в сектора при управлението на техните квоти/дни в морето, свързване на производството с предлагането на пазара или разрешаването на проблемите с блокиращите видове. Ползите за крайбрежните общности и морската среда ще са най-големи, когато възможностите за риболов се определят въз основа на прозрачни екологични, социални и икономически критерии. Фондовете за насърчаване на устойчивостта и процесите на участие може да допринесат за справяне с тези предизвикателства и да включват действия като улесняване на провеждането на семинари или разработване на процеси на участие с цел взаимодействие с учени и други заинтересовани страни.

5.9. През програмния период 2014 — 2020 г. воденото от общностите местно развитие (ВОМР) се утвърди като много полезен инструмент. Тази стратегия изигра важна роля за повишаване на диверсификацията на икономиката в местните общности. Във връзка с това Комитетът одобрява предложението за разширяване на нейния обхват, така че да обхване всички сектори на синята икономика. С определянето на финансиране за устойчива синя икономика обаче следва да се гарантират социални и икономически ползи за настоящите и бъдещите поколения, възстановяване и защита на разнообразието, производителността, устойчивостта и същинската стойност на морските екосистеми; както и да се насърчават чистите технологии, възобновяемата енергия и кръговите потоци на материалите.

5.10. Комитетът разглежда декларация от Малта „MedFish4Ever“ от 2017 г. като крайъгълен камък на за действията на ЕС. Въпреки това ЕИСК счита, че специфичните мерки за опазване и техническите мерки следва да бъдат адаптирани към различните форми на риболов и биологичните особености на Средиземно море. Всъщност ЕИСК отбеляза, че успешният модел, предложен от многогодишния план за едновидов риболов (напр. в Балтийско море), не е толкова ефективен за риболова в смесени риболовни зони (напр. в Средиземно море) ( 13 ) . Освен това риболовните методи в Северна и Южна Европа са напълно различни. По-конкретно за риболова в Средиземно море са характерни дребномащабното и традиционното рибарство ( 14 ) . Във връзка с това Комитетът препоръчва да се насърчават научните изследвания в областта на оценката на рибните запаси, както и събирането на данни с цел създаването на съобразени с индивидуалните особености и по-ефективни системи за опазване на биологичното разнообразие. Ефективното събиране на данни, контрол и прилагане са особено важни предпоставки за отговорно управление на рибарството, като спомагат за увеличаване на социалните и икономическите ползи за рибарите и местните общности.

5.11. Както ЕИСК вече прогнозира ( 15 ) , задължението за разтоварване е един от основните проблеми за сектора, както за риболовните дружества, така и за националните власти, поради неговата сложност и високите разходи за преминаване към по-устойчиво рибарство (т.е. използването на специфични селективни съоръжения). Новото предложение на Комисията относно контрола на рибарството ( 16 ) би трябвало да разшири настоящите задължения за дребномащабните кораби и, като цяло, ще установи нови задължения и задачи за целия сектор (напр. задължителна вътрешна система за видеонаблюдение на борда). ЕИСК смята, че е необходима по-опростена, гъвкава и прагматична система за контрол, а за голям брой кораби следва да се предоставя подходящо подпомагане на национално равнище. Поради тази причина успешното прилагане на новата система за контрол е тясно свързано с бързото и цялостно изпълнение на ЕФМДР за периода 2021—2027 г., за да се помогне на всички рибари да се съобразят с новия регламент ( 17 )

5.12. ЕИСК отбелязва, че новата директива на ЕС относно намаляването на въздействието на определени пластмасови продукти върху околната среда ( 18 ) (т.е. използвани риболовни уреди) заедно с новата директива относно пристанищните приемни съоръжения ( 19 ) създават нови условия и възможности за развитие на устойчивото рибарство и кръговата икономика. Мерките, предназначени да насърчават връщането на риболовните уреди чрез предоставянето на стимули за рибарите, би трябвало да се разширят, така че да включват връщането на всички други отпадъци, включително морските отпадъци, събрани по време на риболовните дейности.

5.13. Тази инициатива следва да бъде основна за сектора, тъй като според действащото законодателство рибарите са задължени да плащат за предаването на отпадъците в пристанищата. Това означава, че в днешно време рибарите плащат за почистването на океана и изхвърлянето на отпадъците, които не са генерирали, а са събрали. ЕИСК счита, че рибарите биха могли да създадат важна добавена стойност и че, с подходящо обучение, почистването може да се превърне в друга печеливша икономическа дейност наред с риболовния туризъм (синята икономика) ( 20 )

5.14. В съответствие с предложението на Комисията за отпускане на 25 % от целия бюджет на ЕС за действия в областта на изменението на климата, ЕИСК предлага значителна част от тези средства да бъде заделена за обновяването на пристанищата, за да се затвори цикълът на управление на морските отпадъци и да се насърчи кръговата икономика. В рамките на по-широкообхватна стратегия за предотвратяване на замърсяването с морски отпадъци следва да бъдат заделени специални средства за почистване на реките ( 21 ) . ЕИСК счита, че моделите на отворено управление, като например „договори за реките“, в които участват публични власти и организации на гражданското общество на местно равнище, биха могли да се мултиплицират посредством структуриран подход за насърчаване на създаването на трансгранични мрежи ( 22 )

5.15. Много заинтересовани страни изтъкват трудности, свързани с постигането на еднакви условия на конкуренция в области с други видове използване на морето, по-специално в области, които се използват общо с флотилии от трети държави ( 23 ) . Във връзка с това по-силната роля на ЕС в международното управление на океаните би могла да предостави повече възможности по отношение на екологичната устойчивост и лоялната конкуренция.

5.16. ЕИСК подкрепя осъществяването на контрол върху корабите от трети държави. Освен това Комитетът отбелязва, че една по-добра система за проследимост на рибата от трети държави би била полезна за справяне с измамите и за гарантиране на безопасността на храните.

Брюксел, 12 декември 2018 г. Председател на Европейския икономически и социален комитет Luca JAHIER

(1) Становища на ЕИСК: Многогодишна финансова рамка след 2020 г., ОВ C 440, 6.12.2018 г., стp. 106; Регламент за общоприложимите разпоредби 2021 — 2027 г. (все още непубликувано в ОВ); Регламент относно Европейския фонд за регионално развитие и относно Кохезионния фонд 2021 — 2027 г. (все още непубликувано в ОВ); Регламент за европейското териториално сътрудничество 2021 — 2027 г. ОВ C 440, 6.12.2018 г., стp. 116; Регламент за трансграничното сътрудничество, ОВ C 440, 6.12.2018 г., стр. 124; Европейски социален фонд +(все още непубликувано в ОВ); Предложение за регламент за създаване на Програма за научни изследвания и обучение „Хоризонт Европа“ (новата РП9), (все още непубликувано в ОВ).

(2) Ако търговската дейност на съответния кораб е била прекратена в продължение на най-малко 90 последователни дни и ако икономическите загуби в резултат от преустановяването възлизат на повече от 30 % от средния годишен оборот на съответното предприятие през определен период от време.

(3) COM (2018) 390, стр. 12.

(4) Настоящият ЕФМДР за периода 2014—2020 г. беше приложен в много ограничена степен. В частност, 29 % от финансовите ресурси бяха отпуснати на избрани проекти и само 8 % от целия бюджет беше изразходван от избраните проекти. Данни: Европейска комисия. https://cohesiondata.ec.europa.eu/funds/emff#

(5) Извършването на сериозно нарушение води до налагане на санкция. Тази санкция може да е с различен размер в зависимост на тежестта на нарушението. В Испания например санкциите може да варират от 601 до 60 000 евро. Това означава, че на даден рибар може да бъде наложена санкция от само 601 евро, пропорционална на тежестта на нарушението, но въз основа на разпоредбите на член 10, параграф 2 той може да загуби сума, достигаща стотици хиляди евро от подпомагането за инвестиция, която може да е била осъществена и заплатена преди пет години. Това има особено големи последици за дребномащабния риболов.

(6) Становище на ЕИСК относно Контрол на рибарството, (вж. стр. 118 от ОВ).

(7) Така например по 8 000 километровото крайбрежие на Италия броят на риболовните кораби намаля с около 33 % през последните 30 години. Корабите са средно на 34 години и се нуждаят от спешно модернизиране или замяна с нови. През този период са загубени 18 000 работни места (в сектора на рибарството в Италия работят 25 000 работници). Източник: Mipaaf, 2016 г.

(8) Комитет за секторен социален диалог на ЕС — морски риболов (EUSSDC).

(9) Становище на ЕИСК относно „Многогодишен план за запасите от дребни пелагични видове в Адриатическо море“, ОВ C 288, 31.8.2017 г., стр. 68

(10) https://www.theguardian.com/world/2018/may/18/we-thought-slavery-had-gone-away-african-men-exploited-on-irish-boats

(11) Прогнозата на Организацията по прехрана и земеделие е за над 32 000 нещастни случая годишно в сектора на рибарството на световно равнище (https://safety4sea.com/fishers-fatalities-give-impetus-to-fishing-vessel-safety-work/).

(12) ОИСР, Ocean Economy in 2030 (Икономиката на океаните през 2030 г.), 2016 г.

(13) GFCM, The State of Mediterranean and Black Sea Fisheries (Състояние на рибарството в Средиземно и Черно море), 2016 г. стр. 26. Както беше подчертано от Генералната комисия по рибарство за Средиземно море на ФАО, в едновидовите морета е по-лесно да се извършва целеви риболов, тъй като в тях съжителстват малко видове риба и вследствие на това е по-лесно да се установят ограничения на улова. За разлика от тях в многовидовите морета в една и съща зона съжителстват много видове риби.

(14) Становище на ЕИСК относно „Реформа на общата политика в областта на рибарството“, параграф 1.3, ОВ C 81, 21.6.2012 г., стр. 183 и относно „Многогодишен план за запасите от дребни пелагични видове в Адриатическо море“, ОВ C 288, 31.8.2017 г., стр. 68.

(15) Становище на ЕИСК относно задължението за разтоварване на сушата, ОВ C 311, 12.9.2014 г., стр. 68. Параграф 1.2. „Въпреки това счита, че предложението на Комисията е прекалено сложно и че при изпълнение на задължението за разтоварване на сушата ще се създаде допълнителна прекомерна и несъразмерна работа за рибарите. Ето защо счита, че трябва да се заложи на по-прагматична, ясна, проста и гъвкава нормативна уредба, която действително предоставя на рибарите необходимото време за адаптиране в рамките на преходен период, през който не им се налагат стриктни санкции“.

(16) COM(2018) 368

(17) Становище на ЕИСК относно Контрол на рибарството, (вж. стр. XX от ОВ).

(18) COM(2018) 340 final.

(19) COM(2018) 33 final.

(20) Становище на ЕИСК относно „Пластмасови изделия за еднократна употреба“ (все още не е публикувано в ОВ).

(21) Доклад на Програмата на ООН за околната среда, 2016 г. 80 % от морските отпадъци постъпват от реките.

(22) Становище на ЕИСК относно „Пластмасови изделия за еднократна употреба“ (все още непубликувано в ОВ).

(23) MEDAC, Въпроси относно финансирането от ЕС след 2020 г. за сектора на рибарството и морския сектор, февруари 2018 г.